አሁንም ቀጥል ቀጥል አለኝ ልጨምርበት መሰል። አንድ ኢትዮጵያ ደርሶ የመጣ ወዳጄ በምስክርነት እንዳጫወተኝ ሱማሌ ተራ አካባቢ ባለቤቱ ሱፐር ማርኬት እቃ ለመግዛት ከመኪና በወረደች ሰአት መኪና ውስጥ ሳይወርድ አንድ ሰቅጣጭ ትርኢት ያይ ነበር። አዎ አንድ የኔቢጤ ለማኝ ህጻን ልጅ ባገኛት ገንዘብ እዚያው አካባባቢ ካለች ዳቦ ቤት ሄዶ ዳቦ ይገዛና መግመጥ ይጀምራል። አንዲት በእሱ እድሜ ያለች ሌላ ሴት ህጻን የኔ ቢጤ ተንደርድራ ትመጣና ‘አግምጠኝ’ ‘አግምጠኝ’ በማለት ስትጠጋው ልጁ ዳቦውን በሁለት እጁ ግጥም አድርጎ ይዞ መግመጥ የሚገባት ድረስ በጣቱ ቆንጥጦ ያገምጣታል። እና ለእሱም በተራው ይገምጣል። ዳቦዋ እስክታልቅ በጋራ ተጋመጧት። ይሄንን ችግርን በጋራ የሚያሳልፉ ለማኝ ህጻናት ያሉባትን ምድር በጫንቃ ተሸክሞ ሰው ሁሉ ሀገር ሀገር ከሚል ውጭ ስለቅንጦት ለመጻፍ ምን ይዳዳዋል።
